168671 – 29032024 –Perioada până la care pot fi acordate sumele forfetare pentru acoperirea costurilor de masă şi cazare pentru beneficiarii protecţiei temporare provenind din zona de conflict din Ucraina a fost prelungită până la data de 30 iunie 2024.
"Cheltuielile pentru acordarea sumelor forfetare pentru hrană şi cazare vor fi suportate iniţial din Fondul de rezervă bugetară, potrivit OUG nr. 15/2022. Ulterior, bugetul de stat va fi întregit cu 17.163.270 euro, sumă provenită de la Uniunea Europeană, în cadrul apelului de proiecte depus de Departamentul pentru Situaţii de Urgenţă. Contribuţia Uniunii Europene se acordă cu condiţia modificării perioadei de acordare a sumelor forfetare şi după data de 31 martie a.c. şi aprobării de către Comisia Europeană a variantei revizuite a Programului Naţional 2021 – 2027 Azil, Migraţie şi Integrare", se arată în comunicatul Executivului.
Finalul lunii iunie 2024 a fost stabilit luând în considerare perioada de aplicare a Deciziei de punere în aplicare (UE) 2022/382 a Consiliului din 4 martie 2022 de constatare a existenţei unui aflux masiv de persoane strămutate din Ucraina şi prelungirea protecției temporare până în martie 2025 .